钦定古今图书集成/理学汇编/学行典/第130卷 > 杨龟山集 > 《忠恕说》
## 钦定古今图书集成/理学汇编/学行典/第130卷 > 杨龟山集 > 《忠恕说》

子曰：“参乎，吾道一以贯之。”曾子曰：“唯。”子出，门人问曰：
“何谓也？”曾子曰：“夫子之道，忠恕而已矣。”曾子之学，主
于诚身，其于圣人之日用观省而服习之，盖已熟矣。
惟未能即此以见夫道之全体，则不免疑其有二也。
然用力之久，亦将自得矣，故夫子以一贯之理告之，
盖当其可也。曾子于是默契其旨，然后知向之所从
事者，莫非道之全体，虽变化万殊，而所以贯之者未
尝不一也。此其自得之深，宜不可以容声矣。然门人
有问而以忠恕告之者，盖以夫子之道不离乎日用
之闲，自其尽己而言则谓之忠，自其及物而言则谓
之恕，本末上下，皆所以为一贯，惟下学而上达焉，则
知其未尝有二也。夫子所以告曾子，“曾子所以告门
人”，岂有异旨哉？